กระทรวงสาธารณสุข ส่งทีมช่วยเหลือเยียวยาจิตใจผู้ประสบภาวะวิกฤต ลงเยี่ยมบ้านดูแลจิตใจประชาชนที่ได้รับผลกระทบจากแผ่นดินไหว จ.ลำปาง
นายแพทย์สุขุม กาญจนพิมาย ปลัดกระทรวงสาธารณสุข กล่าวถึงกรณีแผ่นดินไหวที่จังหวัดลำปางว่า ได้รับรายงานจากนายแพทย์ประเสริฐ กิจสุวรรณรัตน์ นายแพทย์สาธารณสุขจังหวัดลำปางว่า ได้ให้โรงพยาบาลวังเหนือ และสำนักงานสาธารณสุขอำเภอวังเหนือ จัดทีมช่วยเหลือเยียวยาจิตใจผู้ประสบภาวะวิกฤต (MCATT) ลงพื้นที่อำเภอวังเหนือ จังหวัดลำปาง เยี่ยมบ้านดูแลจิตใจประชาชนที่ได้รับผลกระทบจากแผ่นดินไหว ซึ่งมีบ้านเรือนได้รับความเสียหาย 20 หลังคาเรือน ไม่มีผู้ได้รับบาดเจ็บ ประชาชนมีอาการตกใจ ผลประเมินความเครียดอยู่ในภาวะปกติ อย่างไรก็ตามจะเฝ้าระวังติดตามภาวะเครียดต่อเนื่อง         สำหรับโรงพยาบาลในพื้นที่ทุกแห่งไม่ได้รับความเสียหาย เนื่องจากอาคารโรงพยาบาลทุกแห่งในภาคเหนือมีระบบรับแรงสั่นสะเทือนจากแผ่นดินไหวได้ถึงประมาณ 7 ริกเตอร์ ทั้งนี้ได้สั่งการให้โรงพยาบาลทุกแห่งเฝ้าระวังสถานการณ์อย่างใกล้ชิด เตรียมทีมปฏิบัติการฉุกเฉินทางการแพทย์ ทั้งด้านสุขภาพกาย และสุขภาพจิต ให้พร้อมดูแลประชาชนได้อย่างทันท่วงที